Okresná prokuratúra Rožňava 
Nám. 1. mája, 048 01 Rožňava 1

Sp. zn. : Pv 59/13/8808	Rožňava, 14.8.2013
EEČ : 2-67-185-2013

U Z N E S E N I E

Trestná vec:	obvinený XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	v čase od 25.8.2011 do 23.12.2011 v XXXXX a inde ako mandatár spoločnosti XXXXX s.r.o. XXXXX prevzal od klientov tejto spoločnosti sumu v celkovej výške XXXXX,-€, ktorú  v zmysle podmienok mandátnej zmluvy, ktorú uzavrel dňa 25.2.2011 mal previesť na účet spoločnosti XXXXX, s.r.o. XXXXX, čo však neučinil a peniaze použil pre svoju potrebu, čím spoločnosti XXXXX, s.r.o.  XXXXX spôsobil škodu vo výške  najmenej XXXXX,-€

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením Povereného príslušníka Obvodného oddelenia PZ XXXXX, sp. zn. ORP-XXXXX  zo dňa 13.1.2013, bolo začaté trestné a uznesením toho istého orgánu zo dňa 30.5.2013 bolo vznesené obvinenie XXXXX za prečin sprenevery podľa § 213 ods. 1 Tr. zák., na tom skutkovom základe,  ako je uvedené vo výrokovej časti tohto uznesenia.  
      Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že so spoločnosťou XXXXX, s.r.o. mal uzavretú mandátnu zmluvu. V rozhodnom čase bol zaneprázdnený a nedopatrením sa stalo, že prevzaté peniaze od klientov nepreviedol na účet spoločnosti. V tom čase mal aj iné svoje osobné problémy a bol vyťažený. Týmto spôsobom ostal spoločnosti XXXXX s.r.o. dlžný sumu vo výške XXXXX,- €, ktorú neskôr dňa 25.1.2013 previedol na účet spoločnosti. Pôvodne nemal úmysel si peniaze ponechať  pre vlastnú potrebu. Svoj čin oľutoval a vyjadril súhlas s prípadným podmienečným zastavením trestného stíhania proti svoje osobe.  
     Svedok XXXXX splnomocnený zástupca poškodenej spoločnosti XXXXX, s.r.o. XXXXX uviedol, že obvinený XXXXX dňa 25.2.2011 uzavrel so spoločnosťou XXXXX, s.r.o. mandátnu zmluvu a neskôr v rozpore s touto zmluvou prevzal v troch prípadoch od klientov finančné prostriedky, ktoré neodviedol na účet spoločnosti. Na základe tejto skutočnosti bol vyzvaný obvinený podať vysvetlenie k čomu uviedol, že peniaze si ponechal pre seba, nakoľko mal finančné problémy. Dňa 25.1.2013 dlžnú sumu vo výške XXXXX,-€ spoločnosti XXXXX, s.r.o. uhradil.   
     V zmysle § 46 ods. 3 Tr. por. sa z vyššie uvedeného dôvodu k trestnému konaniu s náhradou škody nepripojil.
     Obvinený je z miesta trvalého bydliska všeobecne hodnotený, súčasný zamestnávateľ Národný ústav srdcových a cievnych chorôb, a.s. XXXXX ho hodnotí kladne, v registri trestov záznam nemá.
    Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné  stíhanie ak,
     a/ vyhlási, že spáchal skutok, za ktorý je stíhaný, a nie sú odôvodnené pochybnosti
          o tom, že jeho vyhlásenie bolo vykonané slobodne, vážne a zrozumiteľne,

     b/ nahradil škodu, ak bola činom spôsobená, alebo s poškodeným o jej náhrade 
           uzavrel dohodu, alebo urobil iné opatrenia na jej náhradu a 

     c/  vzhľadom na osobu obvineného, s prihliadnutím na jeho doterajší život a na          
          okolnosti prípadu možno takéto rozhodnutie považovať za dostačujúce.

     Obvinený XXXXX spáchal prečin sprenevery podľa § 213 ods. 1 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval, vyjadril súhlas s prípadným podmienečným zastavením trestného stíhania proti svojej osobe.

      Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t.j.  podmienečne zastaviť trestné stíhanie proti obv. XXXXX a určená mu bola skúšobná doba v trvaní 12 /dvanásť/ mesiacov, čo s prihliadnutím na jeho doterajší život a okolnosti prípadu, je dostačujúce. 

                        

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ondrej Orosz
prokurátor